Lajkó Bianka versei

Vákuum

Lételeme volt az írás,

Mint ahogy más levegőt vesz –

Mondta nevelőm Jókairól.

Ez csak annyit tesz,

Hogy a lelke élt, teste holt volt.

Képzelegni tudott, érzésre teremtették,

Tudták, hogy létezik,

De hamar eltemették,

Mert bár keze szavait olvasták,

Hangja átaludta lelke éjjeleivel

A nappalokat is, és ha valaki néma,

Az olyan, mintha játszanának a nevével.

„Mór” – szólítják, de nem néz fel senki rá –

Így hát nincs is ilyen ember a Földön.

És én miről tudok írni?

Például, hogy hogyan húzom pezsegő bőröm

Végig az *Ő* forró ujjain,

Vagy, hogy *Ő* hogy húzza végig forró ujjain

Sercegő hátam kis zugain.

Végül is, ezen jár az eszem

Minden nap minden percében,

Hiszen

Ő a lételemem,

Mint ahogy másnak az írás…

De most hirtelen

Hova

T ű n i k

E l

A

L e v e g ő ? …

Haldokló

Már őszül a lelkem

Sárgulok, elhullok

Romlott élet emészt engem

Szívdobogásaim megszűnnek létezni

Fehér hó lepi el

Szűztiszta egyénem

Istenem tenyerén fekszem el

Hamis hangokat hallatva

Holt mályvámnak ásom

Aranybarna földben

Túl a határon

Időtlen sírhelyét

Kék tengerben alszom

Atyám tenyerén vitt oda

Hogy igaz szűzre mosson

S úgy hunyjam le szemem

Így hunyom le szemem

Egyedül, Uramnál

Pedig elférnénk itt ketten

De te már régen megőszültél

Most az én lelkem lett tiszta

Az én lelkem sárgult meg

Most én adom vissza

Mert az én lelkem lett magányos

Végre, utánad

A kis ő

miért csupa kisbetű?

mert csak egy lélegzetvétel

egy odadobott gondolat

amit talán ki sem akarok engedni a számon

ez lelki eredetű

amit csak úgy leírok feketével

de az ujjamban is ott van a fordulat

mert nekem ez a halálom:

dolgokat ki nem mondani

még akkor sem, ha fuldoklom

a szavak erős szorításától

el akarnak szökni belőlem

de én magamnál akarom őket tartani

mert talán néha odasodródom

hogy haldoklom a magánytól

és ezekkel harcolok örök nyugtom ellen

tehát miért csupa kisbetű?

mert ez csak lélegzetvételek közti

apró döntésképtelenség

hogy magammal szálljak szembe, vagy veled

ez lelki eredetű

és a szívem mindig ösztönzi

ajkamat, mint kedves ellenség

hogy mondjam ki a neved

vagy írjam le. de csupa kisbetűvel.

Fél(ek)

Minden versben megtalállak.

Nem rólad akarom írni, de te mégis

Belopakodsz és onnan integetsz,

Onnan figyeled, mikor vizesedik szemem,

Majd gátat építesz bennem,

Talán hitegetsz,

Hogy megtanuljam én is,

Hogy hogyan kell valakit tükörnek használni.

Megpillantom benned önmagam,

De függőleges tengelyen tükrözve.

Talán ugyanolyan vagy, mint én…

Talán te vagy a 2, én az ½.

De azért rájöhettem volna melletted,

Hogy másnak tükörképén

Színes pávának öltözve hazudik a matematika:

Nekem kell 2-nek lennem.

Te megkaphatod a reciprokom,

De nem vonhatom ki önmagam

A frissen lemosott 100%-ból.

Téged nézlek az ablakból,

Szilánkokra törik ajkam,

Mert még mindig a te lelked hordom,

Miután minden versemben – és ebben is –

Újra megtalállak.

***Te***rmészet

Múltam földjében felejtett ásó vagyok.

Nyakamon guruló homokszemek

Simogatják szálkás lelkemet.

Lassan olvadok eggyé az engem ölelő

Saras szemcsékkel

-könnyeim a vízcseppek.

Párolog rajtam az élet.

Itt hagytak. Nem is mozdulok,

Fölém rögzített esernyőmön kopognak

Szívdobbanásaim.

Ideállsz elém. Meglocsolsz oxigénnel,

És látod, már nem is fuldoklom az esőben.

Mindig is szerettem a magányt

De valahogy jobb veled egyedül lenni.

Kiáshatlak?

Még nem olvastál

Nyiss ki, olvass el.

Még ha aprók is a betűim,

Nyiss ki és olvass el,

Még ha a lapjaim ázottak, akkor is

Száríts meg és olvass el,

Ha tintafolt van a papírjaimon,

Hát töröld le, majd olvass el,

Ha azt mondom, nyelvet váltok,

Te, és csak is te nyiss ki, fordíts le és olvass el.

Ha sokat is írtam,

Akkor is olvass el,

Ha a borítómat különlegesnek találod,

Nyiss ki és olvass el, belül is az vagyok.

Ha elhagyod a könyvjelzőmet,

Olvass újra az elejétől, megéri.

Megvettél a könyvtárból, régi darab vagyok,

Úgyhogy nyiss ki, olvass el,

Mert már csak neked merek életrajzot mesélni.

Ropogós reggeleim

Minden reggel az asztalnál ülök

És a szokásos teámat szürcsölgetem

Két szelet pirítósom mellé, s közben tűnődöm,

Vajon mikor romlik meg teljesen az életem.

Mikor lesz olyan ropogós, mint a kenyér,

Ami most számban forgolódva kiált nekem,

Mert azt hiszi, reménykedhet még,

De én már le is nyeltem.

Mikor lesz olyan barna, mint a tea a bögrémben

-ami amúgy epres, tehát piros lenne-

A cukrot mindig eltalálom, de az érdekel,

Mikor lesz elég citrom benne.

Olyan édes mindig az élet, túl puha,

Sokszor túl nagyot harapok bele,

Van, hogy este kint hagyom a konyhapulton,

De másnap már nem tudok mit kezdeni vele.

Becsúsztatom a pirítóba, közben álmodok…

Nem dobhatom ki, megeszem.

Leülök székemre, nézem a kenyeret,

És ropogtatom tovább az életem.